Ақмола облысында мемлекеттік тілді үйрететін 288 топ ашылды
DATE: 13:15, 30 Сәуір 2022 | GMT +5
TITLE: Ақмола облысында мемлекеттік тілді үйрететін 288 топ ашылды
URL: https://kaz.inform.kz/news/akmola-oblysynda-memlekettik-tildi-uyretetin-288-top-ashyldy_a3928677/
META: DATE: 13:15, 30 Сәуір 2022 | GMT +5
TOTAL WORDS: 206
AUTHOR(S):
TEXT: «Қазір Ақмола облысы бойынша 20 тілдерді оқыту орталығы жұмыс істейді. Биылғы оқу жылында мемлекеттік тілді үйрету үшін 288 топ ашылып, оған 3124 тыңдаушы қабылданды. Ал ағылшын тілі бойынша 56 топ ашылып, 597 тыңдаушы қабылданды. Бұл бағыттағы жұмыстар елімізде тілдерді дамыту мен қолданудың 2020-2025 жылдарға арналған мемлекеттік бағдарламасы шеңберінде жүзеге асып жатыр. Сонымен қатар бес деңгейлік ұлттық стандарт пен бірүлгі бағдарлама бойынша мемлекеттік тілді оқытудың 3 деңгейлік оқу бағдарламаларына сәйкес «Қазтест» жүйесінің оқу-әдістемелік кешенін қолданамыз», - деді Қаратай Төлекеев. Оның айтуынша, ендігі уақытта тыңдармандар тілді кәсіби тұрғыда үйретуді сұрап отыр. «Бұл талап орынды деп ойлаймын. Сондықтан болашақта мектеп бағдарламасында тілге баса назар аударып, сағат санын көбейтіп, ҰБТ тапсырғанда қазақ тілді білу деңгейі нақты анықталуы керек. Жоғары оқу орнында мектептен алған тіл білу деңгейін ары қарай жүйелі түрде жалғастырып, қазақ тілін терең меңгеру бойынша сынақ өткізілсе», - дейді ол. Сондай-ақ, орталық басшысы мемлекеттік қызметке орналасу үшін тапсыратын емтихан кезінде үміткердің қазақ тілін меңгеру деңгейі есепке алынса деген ұсыныс жасады. «Тілдерді оқыту орталықтары 360 сағат тыңдаушының алған білімін қайталатпай, 60 немесе 120 сағаттық кәсіби сала бойынша оқытса дейміз. Сол кәсіптің лексикалық минимумын толықтырып, жұмыс саласы бойынша құжат айналымын үйретіп, тілін әбден жаттықтырсақ, қаражатқа да уақытқа да үнем болар еді. Ол үшін ешқандай реформаның керегі жоқ», - деді Қ. Төлекеев
